Hvis din kollega kommer ud for en voldsom oplevelse på jobbet, så skal du kontakte din tillids- eller arbejdsmiljørepræsentant, så din virksomhed kan foretage det nødvendige i forhold til krisehjælp.
Du skal dog være opmærksom på, at din kollega kan få det dårligt længe efter en oplevelse med trusler, vold, overfald eller ulykke. Derfor kan du ikke gå ud fra, at kollegaen er kommet ovenpå efter et stykke tid.
Hvis du oplever, at din kollega får det dårligt af uforklarlige årsager eller ændrer adfærd, så kan det være tegn på begyndende PTSD. Du kan hjælpe ved at stå til rådighed for din kollegas behov for at tale om problemerne, men det er også nødvendigt at inddrage tillids- og arbejdsmiljøsrepræsentanten og eventuelt ledelsen, så din kollega kan få den nødvendige professionelle hjælp.
Det værste, du kan gøre, er at lukke øjnene og tænke, at det nok går over af sig selv.